Felix Calonder

Félix Calonder (Scuol, 1863ko abenduaren 7a – Zürich, 1952ko ekainaren 14a) suitzar politikari eta diplomazialaria izan zen. Suitzako Konfederazioko presidentea izan zen 1918an.

Zuzenbidea ikasi zuen Zürich, Munich, Paris eta Bernako unibertsitateetan eta 1889an nazioarteko zuzenbideari buruzko tesi batekin doktoratu zen. Suitzako armadan ofiziala eta epailea ere izan zen.

Alderdi Erradikal Demokratikoko kide izan zen eta 1891n Grisonia kantonamenduko kontseilu legegileko kide aukeratu zuten. Ekialdeko Alpeetan trenbide bat eraikitzea babestu zuen eta, horri esker, 1899an Grisonia ordezkatzen zuen Estatuen Kontseiluko kide aukeratu zuten. Han, Badengo Dukerri Handiarekin negoziatu zuen Rhin ibai-garraiorako eta energia hidroelektrikorako erabiltzea.

Suitzako Kontseilu Federaleko kide izan zen 1913tik 1920ra. Lehenengo lau urteetan Herrizaingo saila zuzendu zuen eta Suitzako lehen parke nazionala sortzea lortu zuen. Azken bi urteetan Kanpo Arazoetako saila zuzendu zuen. 1918an sindikatuen greba orokorra zapaldu zuen. Suitza Nazioen Ligan sartzea onartu zuen eta erreferendumean onartutako Vorarlbergeko estatu austriarra Suitzan sartzea babestu zuen. Anexioa ez zen gertatu beste politikari batzuk aurka zeudelako.

1920an Kontseilu Federalean dimisioa eman ondoren, Nazioen Ligako bitartekari izan zen 1920ko Ålandeko krisian. 1921ean Genevako konferentzia zuzendu zuen Silesia Garaiko krisia arautzeko, 1919-1921eko Silesiako Matxinaden ondoren. 1922tik 1937ra Katowicen bizi izan zen batzorde misto germaniar-poloniarreko presidente gisa.

Orain arte erromantxeko hiztun bakarra izan da Suitzako Kontseilu Federaleko kidea.

Kategoria:Suitzako kalbindarrak
Kategoria:Suitzako abokatuak
Kategoria:Diplomazialariak
Kategoria:Suitzako Konfederazioko presidenteak